Литекс измести Лудогорец от върха | Разград Онлайн
Литекс измести Лудогорец от върха
Литекс се наложи с 4:2 при гостуването си на Лудогорец в един от най-красивите мачове, изиграни дотук през сезона в А група.
С трите точки в Разград, Литекс излиза на първо място в класирането, с равни точки с Лудогорец, но успех в директния сблъсък.
Двата състава определено не спестиха сили в последния мач от 13-я кръг и предложиха страхотен футбол. Гостите бяха пределно ефикасни, докато Лудогорец имаше изобилие от голови положения и пропуски, и резултатът можеше да бъде дори още по-солиден.
Двубоят ще се запомни и като първият, в който срещу настоящия шампион на България се свири дузпа. Литекс е и единственият български отбор, реализирал 4 гола на Лудогорец, след появата му в елита.
Красивите изпълнения приключиха някъде към неговия край, когато емоциите взеха връх, и по един играч от двата състава отиде преждевременно под душовете – Жуниор Кишада от Лудогорец и Николай Бодуров от Литекс.
С изключение на грозната сцена в края на мача, и колебливите отсъждания на Ивайло Стоянов на моменти, Лудогорец и Литекс се постараха да изиграят истинско дерби, както трябва да бъде между лидерите в класирането.
Срещата стартира с греда за Литекс, ударена от Юрген Джазула още в осмата минута. Точно 10 по-късно Миро Манолов успя вече да преодолее Владислав Стоянов, когато бе намерен отлично от Армандо Ваюши, и направи 0:1.
Върджил Мисиджан можеше да изравни веднага след подновяването на играта, но удари още една греда, вече на вратата на Евгени Александров. В 25-та минута Литекс за втори път шамароса Лудогорец, когато Джазула центрира от пряк свободен удар, и Николай Бодуров матира защитата на домакините с глава.
Разградчани вече бяха в нокаут в 29-та минута, когато Козмин Моци фаулира Миро Манолов в наказателното поле, и Ивайло Стоянов отсъди дузпа. Джазула се нагърби с изпълнението, и бе точен за 3:0!
Марселиньо пропусна да намали малко преди края на полувремето, а вратата на Литекс остана суха след чудесно спасяване на Евгени Александров.
Лудогорец очаквано започна ударно второто полувреме, и в 51-та минута Върджил Мисиджан отбеляза фантастичен гол. Холандецът премина през куп от играчи, стреля от движение от дъгата пред пеналта, и не остави шанс на вратаря на Литекс.
Натискът на домакините продължи и в 64-та минута Ивайло Стоянов направи сериозна грешка, след като не отсъди дузпа в тяхна полза за игра с ръка на Страхил Попов. При центриране на Мишо Александров отдясно топката бе пропусната, стигна до Мисиджан отляво в пеналта, той стреля от малък ъгъл, Страхил Попов игра с ръка пред голлинията, но Ивайло Стоянов не видя ситуация, и не даде наказателен удар.
Въпреки опитите на Лудогорец, Литекс стигна до четвърти гол, при това доста красиво попадение. В 80-та минута нещата изглеждаха приключили, след като топката стигна до Симеон Славчев след подаване на Миро Манолов, Шоко не успя по никакъв начин да блокира Славчев, Владо Стоянов излезе напред, а националният полузащитник го прехвърли технично за 4:1 в полза на гостите.
Финалният гол падна от дузпа в 86-та минута, за нарушение срещу Кишада. Светослав Дяков отбеляза от бялата точка за Лудогорец, но така само намали малко изоставането за разградчани.
Накрая нещата, след шест гола и две греди, завършиха и с бой. Кишада започна да блъска излизащия на смяна Армандо Ваюши, след което настана меле. Кишада и Николай Бодуров бяха изгонени, за да доиграят съотборниците им в редуциран състав добавените 5 минути.
В тях младокът Кирил Десподов направи пропуска на мача, след като засече центриране на Момчил Цветанов отляво, и от метър-два пред празния ъгъл на Владо Стоянов, прати топката в аут.
Ивайло Стоянов вдигна общо 10 жълти и два червени картона, повечето от тях на сметката на Лудогорец.
Шампионът трябва бързо да се отърси от поражението, тъй като пътува след няколко дни за Украйна, където има мач с Черноморец Одеса в Лига Европа. Загубата от Литекс бе трета за Лудогорец този сезон в А група, и четвърти мач, в който тимът губи точки. Литекс пък е в серия от четири поредни победи в родния елит.